V. Veteška, podpredseda NR SR: (2004-06-17):
Panie poslankyne, páni poslanci, podľa schváleného programu pristúpime k rokovaniu o návrhu vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 179/1998 Z. z. o obchodovaní s vojenským materiálom a o doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov . Návrh vlády ste dostali ako tlač 736. Dávam slovo podpredsedovi vlády a ministrovi hospodárstva Slovenskej republiky pánovi Pavlovi Ruskovi a prosím ho, aby návrhy vlády odôvodnil. Nech sa páči, pán podpredseda vlády. P. Rusko, podpredseda vlády a minister hospodárstva SR: Ďakujem pekne za slovo, pán predsedajúci. Vážené poslankyne, vážení poslanci, návrh vlády Slovenskej republiky na skrátené legislatívne konanie sa týka návrhu novely zákona č. 179/1998 o obchodovaní s vojenským materiálom a o doplnení zákona č. 455/1991 o živnostenskom podnikaní v znení neskorších predpisov, v znení neskorších predpisov. Obchodovanie s vojenským materiálom je významnou súčasťou zahraničného obchodu Slovenskej republiky a je v jej záujme ho podporovať. S účinnosťou od 1. mája 2004 je v zmysle nového zákona o ochrane utajovaných skutočností súčasťou zákona o obchodovaní s vojenským materiálom aj podmienka predloženia potvrdenia o priemyselnej bezpečnosti žiadateľa, o vydanie licencie na dovoz a vývoz vojenského materiálu. Stanovenie tejto podmienky je plne v súlade so záväzkami Slovenskej republiky vyplývajúcimi z nášho členstva v NATO. Som si vedomý toho, že dňa 27. mája Národná rada prerokovala a schválila návrh zákona, ktorým sa mení a dopĺňa zákon č. 455/1991 o živnostenskom podnikaní (živnostenský zákon) v znení neskorších predpisov a o zmene a o doplnení zákonov, ktorý bol predložený ako poslanecký návrh zákona. Na jeho prerokovanie v druhom čítaní skupina poslancov Národnej rady predložila návrh na jeho doplnenie v tom zmysle, že zo zákona o obchodovaní s vojenským materiálom sa vypúšťajú tie ustanovenia, ktoré upravujú podmienku priemyselnej bezpečnosti. Takéto riešenie by na prvý pohľad mohlo riešiť situáciu, ktorá vznikla po 1. máji, a to, že spoločnosti, ktoré mali predrokované kontrakty, neboli schopné v takom rýchlom čase nadobudnúť previerku priemyselnej bezpečnosti a hrozilo, že tieto kontrakty vlastne nebudú môcť realizovať. Ale aj napriek tomu si ministerstvo myslí, že je potrebné zabezpečiť, aby subjekty, ktoré obchodujú s citlivými materiálmi, boli preverené Národným bezpečnostným úradom, a teda mali bezpečnostnú previerku. Ďalší dôvod na prerokovanie predloženého zákona v skrátenom legislatívnom konaní je nadobudnutie účinnosti nového colného zákona po vstupe Slovenskej republiky do Európskej únie. Na jednej strane Slovenská republika je členským štátom Európskej únie a je teda súčasťou colného územia Európskej únie, kde platí princíp voľného pohybu tovaru, ale aj vojenský materiál ako senzitívny tovar nemožno posudzovať v intenciách voľného pohybu tovaru. S ohľadom na nebezpečenstvo jeho zneužitia je v krajinách Európskej únie každý pohyb vojenského materiálu podmienený vydaním licencie príslušných štátnych orgánov. Na druhej strane však nie je možné posudzovať obchodovanie s vojenským materiálom v rámci Európskej únie ani v intenciách pojmov dovoz a vývoz. Pretože tieto sa vzťahujú len na tretie štáty, teda nečlenské štáty. Zákon o obchodovaní s vojenským materiálom je preto potrebné v čo najkratšom čase zosúladiť s colným zákonom a tiež ho prispôsobiť tomu, že Slovenská republika je členským štátom Európskej únie. Vážené pani poslankyne, páni poslanci, vážený pán predseda, plne si uvedomujem, že predkladaný návrh zákona o skrátenom legislatívnom konaní nie je úplne najlepší, ale v tomto prípade si vás dovolím požiadať o podporu tohto návrhu na skrátené legislatívne konanie s cieľom zabrániť značným hospodárskym škodám. Ďakujem pekne.